Η Κυπριακή Δημοκρατία, για διοικητικούς λόγους, είναι διαιρεμένη σε έξι επαρχίες. Οι επαρχίες αυτές περιλαμβάνουν δήμους και κοινότητες. Η διοικητική πρωτεύουσα κάθε επαρχίας είναι ο ομώνυμος μητροπολιτικός δήμος.

Οι έξι επαρχίες
---------------

Οι έξι επαρχίες της Κυπριακής Δημοκρατίας είναι:

Οι έξι επαρχίες της Κυπριακής Δημοκρατίας.
* Επαρχία Αμμοχώστου
* Επαρχία Κερύνειας
* Επαρχία Λάρνακας
* Επαρχία Λεμεσού
* Επαρχία Λευκωσίας
* Επαρχία Πάφου

Κατεχόμενες περιοχές
--------------------

Μετά την τουρκική εισβολή του 1974 και την κατάληψη μεγάλου μέρους των εδαφών της Κυπριακής Δημοκρατίας από τα τουρκικά στρατεύματα, ολόκληρη η επαρχία Κερύνειας, το μεγαλύτερο μέρος της επαρχίας Αμμοχώστου, μεγάλο μέρος της επαρχίας Λευκωσίας και μικρό μέρος της επαρχίας Λάρνακας τελούν υπό κατοχή. Παρόλο που το έδαφος κάποιων δήμων και κοινοτήτων βρίσκεται στο κατεχόμενο μέρος του κράτους και έπαψαν να ασκούν τις συνηθισμένες δημοτικές και κοινοτικές εξουσίες και αρμοδιότητες, εντούτοις διατηρούν τη νομική τους υπόσταση στις ελεύθερες περιοχές της Δημοκρατίας, όπου έχουν προσωρινά την έδρα τους.

Επαρχιακές διοικήσεις και έπαρχος
---------------------------------

Η κάθε επαρχία διοικείται από την Επαρχιακή Διοίκηση, επικεφαλής των οποίων είναι ένας έπαρχος. Ο κάθε έπαρχος είναι ανώτερος δημόσιος υπάλληλος, υπαγόμενος στο Υπουργείο Εσωτερικών. Διορίζονται από την κυβέρνηση ως τοπικοί εκπρόσωποι της και λειτουργούν ως συντονιστές και σύνδεσμοι για τις δραστηριότητες όλων των υπουργείων στις επαρχίες. Κάθε Επαρχιακή Διοίκηση συντονίζει, καθοδηγεί και υλοποιεί έργα ανάπτυξης των κοινοτήτων. Επιπρόσθετα, διαδραματίζουν ουσιαστικό ρόλο στην εκπόνηση, αναθεώρηση και τροποποίηση των Τοπικών Σχεδίων και της Δήλωσης Πολιτικής καθώς και στη διαδικασία μελέτης των ενστάσεων. Γενικά οι Επαρχιακές Διοικήσεις με την ποικίλη και πολύπλευρη δράση τους αποσκοπούν στην εξυπηρέτηση του κοινού, τόσο με την παροχή κανονικών διοικητικών υπηρεσιών, με βάση τους διάφορους νόμους και κανονισμούς, όσο και με την εκτέλεση διαφόρων έργων αγροτικής ανάπτυξης. Τα έργα αυτά συμβάλλουν όχι μόνο στην ανάπτυξη της υπαίθρου, αλλά και στην πρόοδο και ανάπτυξη της χώρας γενικότερα.

Στατιστικά στοιχεία επαρχιών
----------------------------

Ο πίνακας που ακολουθεί παρουσιάζει στατιστικά στοιχεία για τις επαρχίες της Κυπριακής Δημοκρατίας.


| Επαρχία | Πρωτεύουσα | Αριθμός δήμων | Αριθμός κοινοτήτων | Πληθυσμός (2021)1 | Έκταση km2 |
| --- | --- | --- | --- | --- | --- |
| Αμμοχώστου | Δήμος Αμμοχώστου | 8 | 90 | 51 500 (5,6%) | 1985,341 |
| Κερύνειας | Δήμος Κερύνειας | 3 | 44 | 0 | 643,922 |
| Λάρνακας | Δήμος Λάρνακας | 6 | 53 | 154 200 (16,8%) | 1120,052 |
| Λεμεσού | Δήμος Λεμεσού | 6 | 106 | 258 900 (28,2%) | 1393,314 |
| Λευκωσίας | Δήμος Λευκωσίας | 12 | 162 | 351 600 (38,3%) | 2710,002 |
| Πάφου | Δήμος Πάφου | 4 | 121 | 101 900 (11,1%) | 1389,819 |
| Σύνολο |  | 39 | 576 | 918 100 (100%) | 9242,45 |

Σημείωση:  

1Η απογραφή του πληθυσμού του 2021 αναφέρεται στις περιοχές που ελέγχονται από την Κυπριακή Δημοκρατία. Ο πληθυσμός των κατεχομένων εδαφών δεν περιλαμβάνεται.

Δείτε επίσης
------------

* Διοικητική διαίρεση της Κυπριακής Δημοκρατίας
* Δήμοι της Κυπριακής Δημοκρατίας
* Κοινότητες της Κυπριακής Δημοκρατίας

Παραπομπές
----------

1. 1 2 3  «Επαρχιακές Διοικήσεις - Ιστορικό». *www.moi.gov.cy*. Υπουργείο Εσωτερικών. Αρχειοθετήθηκε από το πρωτότυπο στις 27 Φεβρουαρίου 2017. Ανακτήθηκε στις 27 Φεβρουαρίου 2017.
2. 1 2  «ΣΤΑΤΙΣΤΙΚΟΙ ΚΩΔΙΚΟΙ ΔΗΜΩΝ/ΚΟΙΝΟΤΗΤΩΝ ΚΑΙ ΕΝΟΡΙΩΝ ΤΗΣ ΚΥΠΡΟΥ, 2015». Στατιστική Υπηρεσία της Κυπριακής Δημοκρατίας. Αρχειοθετήθηκε από το πρωτότυπο στις 4 Αυγούστου 2018. Ανακτήθηκε στις 4 Αυγούστου 2018.
3. ↑  «Απογραφή Πληθυσμού και Κατοικιών 2021, Προκαταρκτικά Αποτελέσματα - 1η Οκτωβρίου 2021 Πληθυσμός 918.100». *www.cystat.gov.cy*. Στατιστική Υπηρεσία της Κυπριακής Δημοκρατίας. Αρχειοθετήθηκε από το πρωτότυπο στις 6 Αυγούστου 2022. Ανακτήθηκε στις 6 Αυγούστου 2022.
4. ↑  «ΤΑΞΙΝΟΜΗΣΗ ΓΙΑ ΤΟΝ ΒΑΘΜΟ ΑΣΤΙΚΟΠΟΙΗΣΗΣ ΣΤΗΝ ΚΥΠΡΟ». *www.mof.gov.cy*. Στατιστική Υπηρεσία της Κυπριακής Δημοκρατίας. 1 Μαΐου 2016. Αρχειοθετήθηκε από το πρωτότυπο στις 18 Ιανουαρίου 2018. Ανακτήθηκε στις 13 Ιανουαρίου 2018.

Βιβλιογραφία
------------

* Φιλιππίδης, επιμ. (2006). *Σύγχρονος Παγκόσμιος Άτλαντας* (10η έκδοση). Λευκωσία: Φιλιππίδης. ISBN 9963-577-52-0.

Εξωτερικοί σύνδεσμοι
--------------------

* Ιστοσελίδα επαρχιακών διοικήσεων

|  |  |  |  |
| --- | --- | --- | --- |
| 

| π • σ • ε
Επαρχίες της Κυπριακής Δημοκρατίας |
| --- |
|  |
| 
* Αμμοχώστου
* Κερύνειας
* Λάρνακας
* Λεμεσού
* Λευκωσίας
* Πάφου
 |

 |

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| π • σ • ε
Διοικητική διαίρεση της Κυπριακής Δημοκρατίας |
| --- |
|  |
| Α΄ επίπεδο | 
* Επαρχίες της Κυπριακής Δημοκρατίας
 |
|  |
| Β΄ επίπεδο | 
* Δήμοι της Κυπριακής Δημοκρατίας (Κατάλογος δήμων)
* Κοινότητες της Κυπριακής Δημοκρατίας (Κατάλογος κοινοτήτων)
 |
|  |
| Διάφορα | 
* Γεωγραφικοί κωδικοί Κυπριακής Δημοκρατίας
 |

 |